Az állampolgári jogok országgyűlési biztosának
Jelentése
az OBH 2439/2004. számú ügyben

Előadó: dr. Burger László Attila
Az eljárás megindulása
A Kereskedelmi és Hitelbank Rt. Compliance Igazgatóság Pénzmosás Elleni és Szabályozási Főosztálya (a továbbiakban: a Panaszos), 2004. március 30-án kelt beadványában sérelmezte, hogy nem tudja elvégezni a sorkatonai szolgálatot teljesítők, a pénzmosás megelőzéséről és megakadályozásáról szóló 2003. évi XV. törvényben meghatározottak szerinti azonosítását, mivel a sorkatonák személyi igazolványát a honvédség átveszi és helyette katonai igazolványt állít ki, amely nem alkalmas az azonosítás elvégzésére.
A beadvány, valamint annak ismeretében, hogy azok a bankszámla-tulajdonosok, akik azonosítási kötelezettségüknek nem tettek eleget, 2004. április 1-jétől nem rendelkezhetnek bankszámlájuk felett, így fennállt a veszélye annak, hogy a sorkatonák tulajdonhoz fűződő alkotmányos jogai sérülnek, az állampolgári jogok országgyűlési biztosáról szóló 1993. évi LIX. törvény (a továbbiakban: „Obtv.”) 16. § (2) bekezdése alapján, vizsgálatot rendeltem el. 
Ezzel egyidőben, az Obtv. 18. §-ára hivatkozva tájékoztatást kértem a Honvéd Vezérkar Főnökétől (a továbbiakban: „HVkF”).

A megállapított tényállás
A honvédelemről 1993. évi CX. törvény 87. § (5) bek. alapján a hadkötelesek a személyi igazolványukat és útlevelüket a bevonulás helyén a hadkiegészítő parancsnokság képviselője részére átadják, és helyette katonai igazolványt kapnak. Ebből következik, hogy a sorkatonai szolgálatot teljesítő nem tudja személyi igazolványát számlavezető kereskedelmi bankjánál bemutatni.
A katonai igazolvány pénzmosás megelőzéséről és megakadályozásáról szóló 2003. évi XV. törvény 4. § (1) a) pontja értelmében nem alkalmas az ügyfél azonosítására; ezért a bankok a katonai igazolványt nem fogadhatják el az ügyfeleiktől. A nem azonosított ügyfelek 2004. április 1-jét követően nem rendelkezhetnek bankszámlájuk felett.
A személyazonosító igazolvány kiadásáról és nyilvántartásáról szóló 168/1999. (XI. 24.) Korm. rendelet 38. § (2) bekezdésének rendelkezése szerint a személyazonosító igazolványt a katonai szervezet a katonának, […] hivatalos ügyei intézéséhez szükséges meghatározott időre visszaadja. A HVkF által adott tájékoztatás szerint a Honvédség főszabály szerint a banki azonosítást olyan hivatalos ügynek tekinti, amelyre a személyazonosító igazolvány a fentiek szerint meghatározott időre visszaadják a sorkatonai szolgálatot teljesítőknek. 

Az ügy jogszabályi háttere
Magyar Köztársaság Alkotmányáról szóló 1949. évi XX. törvény 
13. § (1) A Magyar Köztársaság biztosítja a tulajdonhoz való jogot.

A honvédelemről szóló 1993. évi CX. törvény
87. § (5) Bevonuláskor a hadköteles személyi igazolványát és útlevelét a bevonulás helyén a hadkiegészítő parancsnokság képviselője részére átadja. A katonai szolgálat teljesítése alatt a személyi igazolványt és az útlevelet az állományilletékes parancsnokság őrzi. Az átvett személyi okmányokat a leszereléssel egyidejűleg a leszerelt részére vissza kell adni.

A pénzmosás megelőzéséről és megakadályozásáról szóló 2003. évi XV. törvény
4. § (1) Azonosítás során a szolgáltató köteles megkövetelni az alábbi azonosságot igazoló okiratok (okmányok) bemutatását:
a) természetes személy esetén
1. belföldi természetes személy személyazonosító igazolványa (személyi igazolványa) és lakcímet igazoló hatósági igazolványa, vagy útlevele és lakcímet igazoló hatósági igazolványa,
2. külföldi természetes személy útlevele, személyi azonosító igazolványa, feltéve, hogy az magyarországi tartózkodásra jogosít, vagy érvényes tartózkodási engedélye,
3. 14. életévét be nem töltött természetes személy személyi azonosítót igazoló hatósági igazolványa vagy útlevele, diákigazolványa;

A személyazonosító igazolvány kiadásáról és nyilvántartásáról szóló 168/1999. (XI. 24.) Korm. rendelet 
38. § (2) A személyazonosító igazolványt a katonai szervezet a katonának, a szabadságelvonással járó büntetéseket és intézkedéseket foganatosító szerv vezetője a fogvatartottnak - állampolgári jogai gyakorlásának időtartamára, illetőleg a hivatalos ügyei intézéséhez szükséges meghatározott időre - visszaadja.

A vizsgálat megállapításai
Tekintettel arra, hogy a kapcsolódó három jogszabályhely nem áll tökéletes koherenciában egymással, örömmel vettem tudomásul a HVkF azon tájékoztatását, miszerint a jelzett jogszabályokat a honvédség úgy értelmezi, hogy a személyi igazolványokat ki kell adni a sorkatonáknak a banki azonosítás elvégzése céljából. A HVkF ezen felül azt is megerősítette, hogy a katonai szervezetek, alakulatok jelenleg is ilyen gyakorlatot folytatnak. 
Kiemelendőnek tartom a HVkF azon ígéretét is, amely szerint ha valamely alakulatnál mégsem kerülne kiadásra a személyi igazolvány a banki azonosítás céljára, úgy az esetet a Honvédség kivizsgálja és az esetleges mulasztást haladéktalanul orvosolni fogja. Tekintettel arra, hogy a Panaszos ilyen konkrét esetet nem jelölt meg, konkrét kérést nem továbbítok a Honvédséghez.
Figyelemmel arra, hogy a Magyar Honvédség gyakorlata az életviszonyt az általam vizsgált alkotmányos jogok sérelme nélkül rendezi a Panaszos kifogásolta helyzetet, vizsgálatomat alkotmányos joggal kapcsolatos visszásság hiányában megszüntettem.

Budapest, 2004. április 30.

Lenkovics Barnabás